ลือสนั่น DTAC พุ่งเกือบ 12% รับข่าว JAS เตรียมขายกิจการให้!
ลือสนั่น DTAC พุ่งเกือบ 12% รับข่าว JAS เตรียมขายกิจการให้! ล่าสุด ณ เวลา 14.42 น. ราคาอยู่ที่ 34.75 บาท บวก 3.50 บาท หรือ 11.20% สูงสุดที่ 35.00 บาท ต่ำสุดที่ 31.25 บาท มูลค่าซื้อขายที่ 1.28 พันล้านบาท 
19 ก.ย. 2559

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 14.42 น. ราคาอยู่ที่ 34.75 บาท บวก 3.50 บาท หรือ 11.20% สูงสุดที่ 35.00 บาท ต่ำสุดที่ 31.25 บาท มูลค่าซื้อขายที่ 1.28 พันล้านบาท 
 
ด้าน นายฐาปน พานิช รองผู้อำนวยการ สำนักวิจัย บล.ทิสโก้ เปิดเผยว่า ราคาหุ้น DTAC พุ่งแรงวันนี้ คาดว่าจะเป็นการเข้ามาเล่นเก็งกำไรของนักลงทุนจากความคาดหวังในเรื่องที่ นายพิชญ์ โพธารามิก ผู้ถือหุ้นใหญ่ของ บริษัท จัสมิน อินเตอร์เนชั่นแนล จำกัด (มหาชน) หรือ JAS ได้ทำคำเสนอซื้อหุ้น JAS ทั้งหมดที่ราคาหุ้นละ 7.25 บาท ภายหลังจากครอบครองหุ้นทั้งหมดแล้ว ซึ่งนักลงทุนมองว่ามีโอกาสนำหุ้น JAS ไปเสนอขายต่อให้ DTAC ก็ได้
อย่างไรก็ตาม นายฐาปน กล่าวว่า จากกระแสการคาดการณ์ของนักลงทุนดังกล่าว มองว่าไม่น่าจะเป็นไปได้ เนื่องจากผู้ถือหุ้นใหญ่ของ DTAC คือ TELENOR คงจะไม่มีความสนใจในธุรกิจบรอดแบรนด์ เพราะในภูมิภาคนี้ TELENOR สนใจทำแต่ธุรกิจโมบายเท่านั้น อีกทั้งเชื่อว่า DTAC คงจะเก็บเงินไว้เพื่อใช้ในการประมูลคลื่นรอบใหม่มากกว่า เพราะคลื่นในมือทั้ง 1800 และ 850 MHz กำลังจะหมดอายุสัมปทานในปี 61 จึงคิดว่า DTAC ไม่น่าจะเสี่ยงมาลงทุนใน JAS และหากนายพิชญ์ ต้องการขาย JAS จริง ก็น่าจะขายให้รายอื่นที่มีความเป็นไปได้ในการพัฒนาธุรกิจให้บริการบรอดแบนด์มากกว่า 
นอกจากนี้ DTAC ก็ยังมีกระแสข่าวเรื่องที่ TELENOR คิดจะขายบริษัท DIGI ในมาเลเซียออกไปด้วย แต่ข่าวนี้ได้ออกมาตั้งแต่เย็นวันพฤหัสบดีแล้ว หากราคาหุ้น DTAC จะตอบสนองข่าวนี้ก็น่าจะขยับในวันศุกร์ที่ผ่านมา แต่ก็ไม่ React เลย ดังนั้นจึงไม่น่าจะใช่ประเด็นนี้